Les biblioteques municipals de Sagunt obrin les portes a partir de l'11 de maig
08 mayo 2020

![Imagen 2](/media/yxbpu2wq/82_maque_robertorovira.jpg)

![](/media/n3mk4m0n/82_c_bibliotecapuerto.jpg)  
_Fotografia d'arxiu_

L'Ajuntament de Sagunt, dins del seu procés de transició a la nova realitat administrativa i assistencial, ha anunciat la reobertura de les biblioteques municipals amb una sensible modificació d'usos i d'horaris davant la persistència del coronavirus. La reobertura tindrà lloc dilluns que ve, 11 de maig amb un horari de dilluns a divendres, de 9 a 13 hores i de 16 a 20 hores.

  

Sobre esta decisió, el regidor d'Arxiu i biblioteques, Roberto Rovira, ha explicat que «**abans de res es tracta d'oferir servicis públics respectant la salut dels usuaris i dels professionals, i per això serà obligatori entrar a les biblioteques proveïts de màscara i opcionalment amb guants per a protegir, en la mesura que siga possible, la propagació del virus**».

  

Així mateix, ha destacat que, com a novetat davant la situació de crisi sanitària, les persones que vulguen fer ús d'este servici estaran en l'obligació de demanar cita prèvia, de manera telefònica o a través del correu electrònic, per a retirar els materials.

El regidor ha explicat que l'accés a les instal·lacions bibliotecàries estarà controlat per a evitar aglomeracions, a més ha concretat que per a qualsevol tràmit que no siga la devolució, caldrà obtindre cita prèvia als telèfons 962664521 per a la biblioteca de Cronista Chabret i en el 962655896 per a la biblioteca del Centre Cívic, o bé, de manera telemàtica en l'adreça electrònica biblioteca.cronistachabret@aytosagunto.es o biblioteca.centrocivico@aytosagunto.es.  

  

![](/media/xpmd3nz2/82_c_bibliotecasaguntook.jpg)  
_Fotografia d'arxiu_

També, Rovira ha volgut incidir en què l'única forma per a retirar qualsevol producte és amb la sol·licitud de cita prèvia i la seua posterior confirmació, ja que en este procés a la persona se li assignarà una hora concreta, amb la finalitat d'evitar l'aglomeració d'usuaris en les instal·lacions. En la mateixa mesura, el departament oferix l'adreça http://biblioteca.aytosagunto.es/opac/#indice perquè les persones consulten els fons.

  

Igualment, el regidor ha puntualitzat que «**a la biblioteca no es podrà tindre accés als servicis públics ni als equips informàtics del centre. Tampoc es podrà estar segut davant la necessitat constant de desinfecció de les instal·lacions i l'equipament**».

Finalment, Rovira ha apel·lat a la comprensió per la disponibilitat de certes obres, ja que després de cada préstec s'han de guardar dos setmanes de quarantena per a la seua total desinfecció i, per tant, el moviment de les obres no serà tan fluid com fins ara.

​​

*   [](http://www.facebook.com/sharer.php?u=https://aytosagunto.es/es/actualidad/les-biblioteques-municipals-de-sagunt-obrin-les-portes-a-partir-de-l-11-de-maig/ "Facebook")
*   [](http://twitter.com/share?url=https://aytosagunto.es/es/actualidad/les-biblioteques-municipals-de-sagunt-obrin-les-portes-a-partir-de-l-11-de-maig/ "Twitter")
*   [](https://www.linkedin.com/shareArticle?url=https://aytosagunto.es/es/actualidad/les-biblioteques-municipals-de-sagunt-obrin-les-portes-a-partir-de-l-11-de-maig/ "Linked In")
*   [](mailto:?body=https://aytosagunto.es/es/actualidad/les-biblioteques-municipals-de-sagunt-obrin-les-portes-a-partir-de-l-11-de-maig/)